<classify> WAZIRI Mkuu Mstaafu, Mizengo Pinda, ameonesha kushangazwa na mikoa yenye vyakula vingi kuwa na ugonjwa wa udumavu.Akizungumza jijini hapa wakati wa uzinduzi wa ripoti ya matokeo ya lishe nchini ya mwaka 2018, Pinda alisema ni jambo la kushangaza mikoa yenye vyakula vingi kuwa na ugonjwa wa udumavu unaotokana na lishe duni, huku akitolea mfano wa mikoa ya Katavi na Rukwa.Ni jambo la kushangaza kidogo mikoa inayozalisha chakula cha kutosha kama Katavi na Rukwa kuwa na ugonjwa kama ule. Mimi nakataa lazima tuelimishe jamii lishe inataka nini.Mjadala ulivyofika Rukwa nusura tushikane mashati, nilimpigia simu mkuu wa mkoa na nikamwambia aitishe RCC Kamati ya Ushauri ya Mkoa kwani chakula tunacho kwa wingi kwanini tunaambiwa hivyo, hapa inahitajika elimu tu, alisema. Kutokana na hali hiyo, Pinda aliomba Wizara ya Afya, Maendeleo ya Jamii, Jinsia, Wazee na Watoto kuendelea kutoa elimu ya lishe kwa umma ili jamii iweze kuelewa ni vyakula gani vinatakiwa kuliwa.Aidha, waziri mkuu mstaafu huyo alisema vyama vya siasa, wabunge na madiwani wana nafasi kubwa ya kukabiliana na ugonjwa wa udumavu kwa kupaza sauti juu ya jambo hilo katika kuhakikisha ugonjwa huo unatokomea. Hili bila kuweka tofauti zetu, bila kuweka dini zetu, bila kuweka rangi zetu na tofauti nyingine lazima tulione ni adui na tuhakikishe anaondoka, alisema Pinda.Kwa upande wake, Katibu Mkuu Wizara ya Afya, Maendeleo ya Jamii, Jinsia, Wazee na Watoto, Dk Zainabu Chaula, alisema kuna haja ya kuangalia namna bora ya kutoa elimu kwa Watanzania kuhusiana na suala la lishe. Alisema watu wengi wamekuwa hawajui lishe ni nini hivyo utafiti huo unatakiwa kutumiwa vizuri ili uwafikie watu wengi hasa waliopo katika maeneo ya vijijini.Lazima tuweke mikakati katika suala la lishe, tuna kazi ya kutembea pamoja katika hili, lazima tuwe na njia nzuri ya kutoa lishe, lakini ni lazima tuangalie aina ya vyakula ambavyo tunavyo, alisema Dk Chaula. Naye, Mkurugenzi wa Chakula na Lishe, Dk Germana Leyna, alisema lengo la kuzindua ripoti hiyo ni kuona Tanzania imefikia wapi katika mpango wa kutatua changamoto ya lishe nchini. Alisema walichoangalia katika utafiti huo ni pamoja na hali ya lishe, udumavu, uzito uliopitiliza, afya ya akina mama wakati wa ujauzito na wa kujifungua hususani siku 1,000 na jinsi ya kutatua changamoto hizo, Ofisa Lishe Manispaa ya Morogoro, Elina Kweka, alisema changamoto kubwa wanayokutana nayo ni jamii kutokuwa na uelewa wa kutosha juu ya vyakula vyenye lishe.Naye, Mkurugenzi Mkazi wa Shirika la Nutrition International, Dk Daniel Nyagawa, alisema tatizo la ukosefu wa lishe nchini limeanza kupungua kutoka asilimia 34 mwaka 2016 hadi 32 mwaka 2018, huku akitaka jitihada za ziada katika kutatua tatizo hilo.  <topic>: KITAIFA 